Hinni kanjon
Hinni kanjon on sälkorg või kanjon, mis asub Rõuge vallas Võrumaal Kahrila järve lähedal Haanja looduspargi sihtkaitsevööndis. Hinni kanjon on tähelepanuväärne seepärast, et on ainus koht Eestis, kus oja mõlemal küljel paiknevad järsud liivakivipaljandid. Kanjoni sügavus on 15–20 m ja pikkus 300 m[viide?]. Kanjoni põhjas voolab sügavalt liivakivisse lõikunud kiirevooluline Enni oja. Esimesed 50 m ülesvoolu on kanjoni laius 6–10 m, siis aga kitseneb 3 m laiuseks. Hinni kanjon on lõikunud devoni ajastu Gauja lademe alumise osa – Sietini kihistiku liivakivisse; tegu on selle lademe osa ühe parima paljandiga Eestis. Sälkoru järskudel veerudel paljandub ligi 200 m ulatuses 5–6 m kõrguste püstiste seinte või pankadena valge või mitut tooni kollakas põimkihiline liivakivi. Rohketele roostepruunidele liivakihtidele on värvi andnud raua oksüdeerumine kvartsiterakeste ümber. Liivakiviseintes on jälgi ka looduse loomingust: kanjoni põhjas on näha vee tekitatud uurdeid, on ka väike allikakoobas.